Familie trek sluier om | Netwerk24
Familie trek sluier om
Die familie van die man wat verlede Maandag spoorloos verdwyn het net om weer Vrydag opgespoor te word, weier om verder met die media oor die aangeleentheid te praat.
’n Uitgebreide soektog is op sosiale media en in verskeie koerante van stapel gestuur om hom op te spoor.
Morné Olivier (42) van Ceres, ’n junior bestuurder by Kaap Agri in De Doorns, het verlede Maandag sy werk verlaat nadat hy gekla het hy voel nie lekker nie. Hy is later die dag die laaste keer by die Engen-vulstasie buite die dorp gesien, voordat hy spoorloos verdwyn het.
Die familie asook organisasies soos die Pink Ladies en die polisie het gevra vir inligting oor waar Olivier is.
Volgens Lillian Gerber, Olivier se suster, is sy motor dieselfde Maandag teen 15:10 by Oudtshoorn gewaar.
Die res van die week het verskeie mense op Facebook plasings gedeel met foto’s van Olivier en besonderhede van die wit Volkswagen Citi Golf waarin hy verdwyn het.
Dae het verby gegaan terwyl die soektog voortgeduur het.
Sers. Noloyiso Rwexana, ’n woordvoerder van die Wes-Kaapse polisie, het bevestig dat Olivier verlede Vrydag in Richardsbaai opgespoor is.
Volgens Netwerk24 is Olivier se vrou, Annalize, Vrydag saam met die polisie na Imvubu Lodge in Richardsbaai om haar man te gaan haal.
Annalize het Sondag aan Netwerk24 bevestig dat haar man by haar is en sy wou nie dat joernaliste met hom praat nie.
“Ons is nou klaar hiermee en dit het niks met enigiemand te doen nie. As julle weer ’n storie publiseer, gaan ek julle dagvaar. Moet my ook nooit weer bel nie,” het sy gesê en die oproep beëindig.
Imvubu Lodge het bevestig dat Olivier daar gebly het, maar wou nie verder daaroor met Standard praat nie.